Κανονισμός (ΕΚ) αριθ. 2188/2002 της Επιτροπής

της 9ης Δεκεμβρίου 2002

για την προσωρινή έγκριση νέων χρήσεων πρόσθετων υλών στις ζωοτροφές

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1756/2002(2), και ιδίως τα άρθρα 3 και 9ε,

Εκτιμώντας τα ακόλουθα:

(1) Η οδηγία 70/524/ΕΟΚ προβλέπει ότι για νέα χρήση μιας ήδη εγκεκριμένης πρόσθετης ύλης απαιτείται κοινοτική έγκριση, σύμφωνα με το άρθρο 4 της οδηγίας.

(2) Το άρθρο 9ε παράγραφος 1 της οδηγίας 70/524/ΕΟΚ προβλέπει ότι δύναται να παρασχεθεί προσωρινή έγκριση σε νέες πρόσθετες ύλες για χρήση σε ζωοτροφές ή για νέα χρήση μιας πρόσθετης ουσίας που έχει ήδη εγκριθεί, εφόσον πληρούνται οι όροι των άρθρων 3α στοιχεία β) έως ε) της εν λόγω οδηγίας και εφόσον μπορεί εύλογα να υποτεθεί, με βάση τα διαθέσιμα αποτελέσματα, ότι όταν χρησιμοποιούνται στη διατροφή των ζώων έχουν ένα από τα αποτελέσματα που αναφέρονται στο άρθρο 2 στοιχείο α) της οδηγίας αυτής. Αυτή η προσωρινή άδεια μπορεί να χορηγηθεί για περίοδο έως και τεσσάρων ετών στην περίπτωση των πρόσθετων υλών που αναφέρονται στο μέρος II του παραρτήματος Γ της οδηγίας 70/524/ΕΟΚ.

(3) Οι κατασκευάστριες εταιρείες υπέβαλαν νέα στοιχεία για την επέκταση σε νέες κατηγορίες ζώων της έγκρισης για τα δύο παρασκευάσματα ενζύμων που περιγράφονται στα παραρτήματα Ι και ΙΙ του παρόντος κανονισμού και τα οποία απαριθμούνται αντίστοιχα στους αριθ. 11 και 51 των παραρτημάτων της οδηγίας 70/524/ΕΟΚ.

(4) Από την αξιολόγηση των φακέλων που υποβλήθηκαν σχετικά με τη νέα χρήση των παρασκευασμάτων ενζύμου που περιγράφονται στα παραρτήματα Ι και ΙΙ διαπιστώνεται ότι πληρούνται οι προϋποθέσεις του άρθρου 9ε παράγραφος 1) και ότι, ως εκ τούτου, μπορούν να εγκριθούν οι επεκτάσεις χρήσης για μια προσωρινή περίοδο διάρκειας τεσσάρων ετών.

(5) Η κατασκευάστρια εταιρεία υπέβαλε νέα στοιχεία για την επέκταση της έγκρισης ενός παρασκευάσματος ενζύμων που περιγράφεται στο παράρτημα ΙΙΙ του παρόντος κανονισμού, το οποίο απαριθμείται στον αριθ. 51 των παραρτημάτων της οδηγίας 70/524/ΕΟΚ, σε μια νέα φυσική μορφή όσον αφορά μια κατηγορία ζώων.

(6) Από την αξιολόγηση του φακέλου που υποβλήθηκε σχετικά με τη νέα χρήση του παρασκευάσματος ενζύμου που περιγράφεται στο παράρτημα ΙΙΙ, διαπιστώνεται ότι πληρούνται οι προϋποθέσεις του άρθρου 9ε παράγραφος 1) και ότι, ως εκ τούτου, μπορεί να εγκριθεί η επέκταση χρήσης για μια προσωρινή περίοδο διάρκειας τεσσάρων ετών.

(7) Από την αξιολόγηση των φακέλων διαπιστώνεται επίσης ότι μπορεί να απαιτηθούν συγκεκριμένες διαδικασίες για την προστασία των εργαζομένων από την έκθεση σε πρόσθετες ουσίες που καταγράφονται στα παραρτήματα. Ωστόσο, η προστασία αυτή πρέπει να εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3).

(8) Στις 18 Απριλίου και 19 Ιουνίου 2002, η επιστημονική επιτροπή για τη διατροφή των ζώων υπέβαλε θετικές γνωμοδοτήσεις όσον αφορά την ασφάλεια των προαναφερθέντων παρασκευασμάτων ενζύμων, σύμφωνα με τους όρους που καθορίζονται στα παραρτήματα του παρόντος κανονισμού.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης κτηνιατρικής επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παρασκευάσματα που ανήκουν στην ομάδα των "ενζύμων" και απαριθμούνται στα παραρτήματα Ι και ΙΙ του παρόντος κανονισμού εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στα εν λόγω παραρτήματα.

Άρθρο 2

Τα παρασκευάσματα που ανήκουν στην ομάδα των "ενζύμων" και απαριθμούνται στο παράρτημα ΙΙΙ του παρόντος κανονισμού εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στο εν λόγω παράρτημα.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Δεκεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 265 της 3.10.2002, σ. 1.

(3) ΕΕ L 183 της 29.6.1989, σ. 1.

ΠΑΡΑΡΤΗΜΑ I

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

>ΘΕΣΗ ΠΙΝΑΚΑ>